Hartvig Nissens skole

Hartvig Nissens skole (vanligvis omtalt under kortformen «Nissen») er en videregående skole i Niels Juels gate på Frogner i Oslo. Skolen ble etablert av Hartvig Nissen i 1849 med navnet Nissens Pigeskole (skrevet Nissens Pikeskole fra 1907), og var opprinnelig en privat pikeskole som var eid av sine bestyrere.
Nissens Pikeskole etablerte seg fra midten av 1800-tallet som den mest ansette pikeskolen i Norge, med elever fra borgerskapet i hele østlandsområdet. Skolen var en pionér i jenters og kvinners utdanning på alle nivåer og stod i spissen i den politiske kampen for å la jenter og kvinner få adgang til middelskoleeksamen, examen artium og høyere utdanning. Skolen har blitt beskrevet som en høyborg for kvinnesak i Norge, også før kvinnesaksbevegelsen eksisterte. Skolen la i 1877 frem lovforslaget om middelskoleeksamen for jenter, som ble startskuddet for en omfattende åpning av adgangen til høyere utdanning for kvinner. Blant elevene på det første middelskolekurset var Cecilie Thoresen og Anna Bugge. Skolen var den første institusjonen i Norge som begynte med høyere utdanning for kvinner gjennom Nissens Pikeskoles seminar, mens Universitetet først ble den andre høyere utdanningsinstitusjonen som åpnet dørene for kvinner. Gjennom lærerskolen utdannet Nissens Pikeskole en stor andel av de kvinnelige lærerne i Norge på 1800-tallet og tidlig på 1900-tallet. Skolen tilbød et komplett løp fra barnehage til høyskole, eller som skolen skrev: «Barnehave – Pigeskole – Gymnasium – Seminar». Mange av lærerne ved Nissens Pikeskole var offentlig kjente personer, og miljøet rundt skolen stod sentralt i etableringen av Diskusjonsforeningen Skuld og Norsk Kvinnesaksforening i 1880-årene.Skolen ble overtatt av kommunen i 1918, sammen med naboskolen Frogner skole. Gutter fikk adgang til skolen i 1955 og den skiftet navn fra Nissens Pikeskole til Hartvig Nissens skole i 1963. Hartvig Nissens skole er Oslos nest eldste videregående skole, etter Oslo katedralskole, som tradisjonelt bare var åpen for gutter.
Nissens Pikeskole flyttet i 1860 til en ny bygning i Øvre Vollgate 15 (senere Bokhandelens hus) som var tegnet av stortingsarkitekt Emil Victor Langlet og som har likhetstrekk med Stortinget, som ligger drøyt hundre meter unna. I 1899 flyttet skolen til en ny bygning i Niels Juels gate 56, som ble bygget for daværende bestyrer Bernhard Pauss og tegnet av Henrik Nissen. Skolen overtok fra 1991 også den tilgrensende bygningen til tidligere Frogner skole og Haagaas Artiumskursus i Niels Juels gate 52. Skolen er internasjonalt kjent fra dramaserien Skam.


== Historie ==

Skolen ble grunnlagt av Hartvig Nissen som Nissens Pigeskole 1. september 1849, seks år etter opprettelsen av Nissens Latin- og Realskole, og var opprinnelig en privat pikeskole. Navnet ble fra 1907 skrevet Nissens Pikeskole. Elevene tilhørte i skolens første drøyt hundre år, og spesielt i tiden som privatskole, nesten utelukkende det høyere borgerskapet. Det var den første høyere skolen for jenter i Norge, og var den første skolen i Norge som tilbød middelskoleeksamen og examen artium for jenter. Skolen var også den første institusjonen i Norge som tilbød høyere utdannelse for kvinner, og frem til Universitetet åpnet sine dører for kvinner i 1882, den eneste.  Selv om det var en velrenommert skole, ble det til langt utpå 1870-tallet ansett som nødvendig at voksne damer skiftet på å være til stede som anstand i timene. Nissens tiltak dreide seg ikke om kvinnesak, men om allmenn-humane prinsipper. Han var den første som innførte gammelnorsk som gymnasfag. Fra 1861 til 1919 omfattet skolen en egen lærerskole, etterhvert kalt Kristiania lærerskole.

Skolen var frem til 1903 eid av sine bestyrere. Hartvig Nissen var skolens eneste eier og bestyrer til 1865. Da Nissen ble ekspedisjonssjef for skolevesenet i 1865 ble Johan Carl Keyser og Einar Lyche medbestyrere og medeiere i Nissens Pikeskole, og forestod i stor grad den daglige ledelsen av skolen. I 1872 etterfulgte Bernhard Pauss Hartvig Nissen som skolens tredje bestyrer og medeier. Dette «triumviratet» styrte skolen til 1897/1898, da Bernhard Pauss og Andreas Martin Corneliussen sammen overtok skolen. Fra 1900 eide Bernhard Pauss skolen alene, før den noen år senere ble solgt til eierne av Frogner skole (Thorvald Prebensen, fra 1913 også Theodor Haagaas). Christiania kommune begynte med kommunale gymnasklasser i 1916, og 1918–1919 kjøpte den tre av de høyere privatskolene, Vestheim, Frogner og Nissens pikeskole. I 1955 ble skolen åpnet også for gutter, og i 1963 skiftet den navn fra Nissens Pikeskole til Hartvig Nissens skole.
Skolen holdt opprinnelig til i Rosenkrantz' gate 7. I 1860 flyttet skolen til en ny bygning i Øvre Vollgate 15 (nå Bokhandelens hus). På ulike tidspunkter bodde to av skolens bestyrere, Einar Lyche og Bernhard Cathrinus Pauss, selv i skolebygningen i Øvre Vollgate. I 1897 kjøpte Bernhard Pauss og Andreas Martin Corneliussen eiendommen i Niels Juels gate 56 hvor skolen fortsatt holder til, og den nye skolebygningen ble oppført av murmester Harald Kaas etter tegninger av Hartvig Nissens sønn, arkitekt Henrik Nissen, og fullført i 1899. Bygningene til de tidligere naboskolene Frogner realskole og gymnas og Haagaas Artiumskursus (som holdt til i samme bygning) og Frogner handelsskole ble innlemmet i Hartvig Nissens skole i 1991.
Stillingen som skolens førstelærerinne ble innehatt av Hartvig Nissens svigerinne Kaja Aas i perioden 1849–65, av Augusta Hagerup i perioden 1865–85 og av Henriette Pauss i perioden 1885–1909.
Norges første kvinnelige fjellklatrer, Therese Bertheau, var elev ved Nissens Pikeskole. Hun har beskrevet skolens senere førstelærerinne Henriette Wegner som sin yndlingslærer; Wegner underviste blant annet i naturhistorie og sendte elevene sine lange brev med pressede fjellplanter fra sommerferiene sine. Bertheau ble i 1880 ansatt som lærer ved Nissens Pikeskole med fagene engelsk og fransk. I en bok om skolen omtales hun som «en fremragende lærerinne, fryktet og elsket på samme tid».
Hartvig Nissens var den første skolen i Norge som opprettet egen musikklinje, og skolens dramalinje og skolerevy er godt kjent. Nissens pikeskole var også i 1919 den første skole i Norge som opprettet et elevråd, etter initiativ fra skolens rektor Christen Mellbye (inspirert av Otto Anderssens skrifter og tanker). Skolen har idag undervisningstilbud på videregående trinn innen studiespesialisering og musikk, dans og drama. Handlingen i NRK-dramaserien Skam er lagt til Nissens skole.


== Om navnet ==
Skolen er navngitt etter sin grunnlegger Hartvig Nissen. «Nissen» er et dansk slektsnavn (opprinnelig et patronym) som betyr «sønn av Nis»; Nis er en kortform for Nils (i seg selv fra gresk Nikoláos, «seier» og «folk») og var en del brukt som fornavn i Midt- og Sønderjylland. Skolens grunnlegger Hartvig Nissen tilhørte Nissen-slekten fra Fredericia. Hartvig Nissen var ikke i slekt med sin etterfølger Bernhard Pauss (faren og sønnen hadde Nissen som mellomnavn).


== Skolens eiere, ledere og lærere ==

EiereHartvig Nissen (1849–1872, eneeier til 1865, så en tredjedel)
Einar Lyche (1865–1897, medeier, en tredjedel)
Johan Carl Keyser (1865–1898, medeier, en tredjedel)
Bernhard Pauss (medeier fra 1872, først en tredjedel, så fra 1898 en halvpart, eneeier fra 1900 til 1903)
Andreas Martin Corneliussen (1897–1900, medeier, en tredjedel fra 1897, en halvpart fra 1898)
Frogner skoles interessentskap (Thorvald Prebensen, Theodor Haagaas og andre) (eneeier 1903–1918)
Christiania/Oslo kommune (eneeier fra 1918)BestyrereHartvig Nissen (1849–1872)
Johan Carl Keyser (1865–1899)
Einar Lyche (1865–1899)
Andreas Martin Corneliussen (1897–1900)
Bernhard Pauss (1872–1907)
Fredrik Ording (1904–1912)
Christen Mellbye (1912–1919), siden første rektor«Kvinnelige bestyrere» eller førstelærerinnerKaja Aas (1849–1865)
Augusta Hagerup (1865–1885)
Henriette Pauss (1885–1909)
Thora E. Smith (1912–1920)RektorerChristen Mellbye (1919–1938), tidligere siste bestyrer
Eva Mari Blomfeldt (–2011, til Fyrstikkalleen skole)
Hanna Norum Eliassen (2013–)Andre kjente lærereMarcus Jacob Monrad (1816–1897), professor og filosof
Carl Peter Parelius Essendrop (1818–1893), biskop og statsråd
Hartvig Christie (1826–1873), mineralog, fysiker og professor
Nils Hertzberg (1827–1911), statsråd
Fredrik Gjertsen (1831–1904)
Johan Storjohann (1832–1914), sjømannsprest
Lorentz Dietrichson (1834–1917), professor og kunsthistoriker
Johan Storm (1836–1920), professor og filolog
Frederik Wilhelm Klumpp Bugge (1838–1896), biskop
Harald Petersen (1850–1933), maler og kunstpedagog
Knud Olai Brekke (1855–1938), filolog
Therese Bertheau (1861–1936), lærer i engelsk og fransk
Otto Ludvig Nyquist, generalmajor
Knud Krogh-Tonning, dr.theol.
Mourdant Roger Barnard, britisk anglikansk prest i Christiania
Torleif Johnsen, leder for Norsk forening mot støy
Esther-Marie Albert Bastrup (1954–), klassisk pianist, musikkpedagog og lektor
Ragna Nielsen (Ullmann)


== Nissenrevyen ==
Siden 1983 har elever ved Hartvig Nissens skole stått bak Nissenrevyen.


== Kjente elever ==
Listen omfatter elever på alle nivåer, herunder pikeskole/barneskole, middelskole/gymnas/videregående skole og seminar/høyskole.

Alfred Ekker Strande, skuespiller.
Anders Bye, komiker, sanger og dubber.
Anja Garbarek, musiker og sanger.
Therese Bertheau, lærer og fjellklatrer.
Henriette Bie Lorentzen, humanist, fredsforkjemper, kvinnesaksforkjemper og motstandskvinne
Anna Bugge, tilhørte den første middelskoleklassen, grunnlegger av Diskusjonsforeningen Skuld, leder i Norsk Kvinnesaksforening, jurist og diplomat
Cecilie Thoresen, tilhørte den første middelskoleklassen, Norges første kvinnelige student
Bokken Lasson, sanger og revykunstner.
Gudrun Cappelen, høyrepolitiker.
Clara Holst, språkhistoriker og første norske kvinne som tok doktorgraden.
Eva Nansen, mezzosopran og gift med Fridtjof Nansen.
Hans Marius Hoff Mittet, skuespiller og sanger.
Hege Schøyen, skuespiller og komiker.
Helga Helgesen, en pioneer innen husstellsfaget.
Henrik Thodesen, skuespiller, programleder og komiker.
Jakob Oftebro, skuespiller.
Jakob Fort, skuespiller.
Jon Balke, jazzmusiker.
Jon Niklas Rønning, komiker og musiker.
Lea Myren, skuespiller.
Lillebjørn Nilsen, begynte på musikklinjen i 1967.
Margrethe Munthe, forfatter.
Maria Bonnevie, skuespiller (dramalinjen fra 1989).
Nikis Theophilakis, skuespiller.
Philip Boardman, norsk reggae/dancehall/hiphop-artist.
Prinsesse Astrid, søster av kong Harald V, kronprinsesse Märthas yngste datter.
Prinsesse Ragnhild, søster av kong Harald V, kronprinsesse Märthas eldste datter.
Anne Lise Gjøstøl, sanger.
Anne-Karine Strøm, sanger.
Rigmor Galtung, skuespiller og komiker.
Silje Storstein, skuespiller.
Simon Stranger, forfatter.
Sjur Vatne Brean, skuespiller.
Steinar Ofsdal, fløytist.
Tarjei Sandvik Moe, skuespiller.
Victoria Ose, journalist og skuespiller.
Leiv Igor Devold, filmregissør.


== Referanser ==


== Litteratur ==
Nissens Pigeskole og Privatseminar, Nissens Pigeskole, Christiania, 1900
Einar Boyesen (red.): Nissens pikeskole 1849–1924, Oslo 1924
Nils A. Ytreberg: Nissen pikeskole 1849–1949, Oslo 1949
Maja Lise Rønneberg Rygg : Hartvig Nissens skole 150 år: 1849–1999, Oslo 1999
Tove Solbakken: «Dueliggjort til det frie Arbeide paa Videnskabens Mark» – privatskoletiden i Kristiania. I Byminner nr. 2, 2012, s. 12–27


== Eksterne lenker ==
Offisielt nettsted 
(en) Hartvig Nissens skole – kategori av bilder, video eller lyd på Commons